# Bookwormin käyttöopas

## Johdanto

Bookworm on asiakirjanlukija, jonka avulla voit lukea PDF-, ePub-, MOBI- ja monia muita asiakirjamuotoja käyttäen monipuolista mutta yksinkertaista ja helppokäyttöistä käyttöliittymää.

Bookworm tarjoaa runsaasti työkaluja asiakirjojen lukemiseen. Voit etsiä asiakirjasta, lisätä kirjanmerkkejä ja korostaa mielenkiintoista sisältöä, käyttää teksti puheeksi -toimintoa ja muuntaa skannatut asiakirjat pelkäksi tekstiksi tekstintunnistusta käyttäen.

Bookworm toimii Windows-käyttöjärjestelmässä. Se toimii hyvin suosittujen ruudunlukijoiden, kuten NVDA:n ja JAWSin, kanssa. Vaikka mikään ruudunlukija ei olisi käytössä, Bookworm voi toimia puhuvana sovelluksena käyttäen sisäänrakennettuja teksti puheeksi -ominaisuuksia.

## Ominaisuudet

- Tukee yli 15 asiakirjamuotoa, mukaan lukien ePub, PDF, MOBI ja Microsoft Word.
- Tukee rakenteellista navigointia otsikoiden, luetteloiden, taulukoiden ja sisennettyjen lainausten välillä siirtymiseen pikanavigointikomentoja käyttäen.
- Haku koko tekstistä mukautettavilla asetuksilla.
- Kehittyneet ja helppokäyttöiset merkintätyökalut. Voit lisätä nimettyjä kirjanmerkkejä merkitsemään mielenkiintoisia kohtia tekstissä myöhempää käyttöä varten ja lisätä kommentteja kiinnostavan ajatuksen vangitsemiseksi tai luoda yhteenvedon sisällöstä tietyssä tekstin kohdassa. Voit siirtyä nopeasti tiettyyn kommenttiin ja tarkastella sitä. Voit myös viedä kommentit tekstitiedostoon tai HTML-asiakirjaan myöhempää käyttöä varten.
- Bookworm tukee PDF-asiakirjoille kahta eri sivujenkatselutyyliä; pelkkää tekstiä ja täysin renderöityjä, zoomattavia kuvia.
- Tuki tekstintunnistukselle tekstin poimimiseen skannatuista asiakirjoista ja kuvista. Bookworm tukee Windows 10:n sisäänrakennettua ja avoimen lähdekoodin Tesseract OCR -tekstintunnistusmoottoria sekä VIVO General OCR- ja tehokasta Baidu AI Cloud OCR -palvelua.
- Etsi termien määritelmiä ja lue Wikipedia-artikkeleita.
- Sisäänrakennettu verkkoartikkelien poimija, jonka avulla voit avata URL-osoitteita ja poimia sivulta automaattisesti pääartikkelin.
- Sisällysluettelon avulla tapahtuvaa navigointia tuetaan laajasti kaikissa asiakirjamuodoissa.
- Tuki kirjojen ääneen lukemiselle käyttäen teksti puheeksi -toimintoa, jonka asetuksia voi muokata ääniprofiilien avulla.
- Tuki tekstin zoomaukselle tavallisia lähennä-, loitonna- ja nollaa-komentoja käyttäen.
- Tuki minkä tahansa asiakirjamuodon viemiselle pelkkä teksti -muotoon.

## Asennus

Lataa Bookworm sen viralliselta verkkosivulta.

Bookworm on saatavana kolmessa muodossa:

- 32-bittinen asennusohjelma tietokoneille, joissa on 32- tai 64-bittinen Windows
- 64-bittinen asennusohjelma tietokoneille, joissa on 64-bittinen Windows
- Massamuistiversio muistitikulta käytettäväksi

Jos järjestelmääsi on asennettu vanhoja SAPI 5 -ääniä ja haluat käyttää niitä Bookwormissa, suosittelemme Bookwormin 32-bittisen version asentamista tai 32-bittisen massamuistiversion käyttöä.

Lataa itsellesi sopiva versio. Mikäli valitsit asennettavan version, suorita .exe-tiedosto ja seuraa näytöllä olevia ohjeita. Jos valitsit massamuistiversion, pura pakattu tiedosto haluamaasi kansioon ja käynnistä Bookworm suorittamalla bookworm.exe-tiedosto.

## Käyttö

### Asiakirjan avaaminen

Voit avata asiakirjan valitsemalla Tiedosto-valikosta Avaa. Vaihtoehtoisesti voit käyttää pikanäppäintä Ctrl+O. Käytitpä kumpaa tapaa tahansa, näkyviin tulee tuttu Avaa tiedosto -valintaikkuna. Etsi haluamasi asiakirja ja avaa se napsauttamalla Avaa.

### Lukuikkuna

Bookwormin pääikkuna koostuu seuraavista kahdesta osasta:

1. Sisällysluettelo: Tämä osa näyttää asiakirjan luvut. Sen avulla voit tutkia sisällön rakennetta. Liiku lukujen välillä nuolinäppäimillä ja siirry tiettyyn lukuun painamalla Enteriä.

2. Tekstinäkymä: Tämä osa sisältää nykyisen sivun tekstin. Voit käyttää siinä tavallisia lukukomentoja tekstissä liikkumiseen. Lisäksi voit käyttää seuraavia pikanäppäimiä:

- Enter: siirry nykyisen luvun seuraavalle sivulle
- Askelpalautin: siirry nykyisen luvun edelliselle sivulle
- Kun kohdistin on ensimmäisellä rivillä, ylänuolen painaminen kahdesti peräkkäin siirtää edelliselle sivulle.
- Kun kohdistin on viimeisellä rivillä, alanuolen painaminen kahdesti peräkkäin siirtää seuraavalle sivulle.
- Alt+Home: siirtää nykyisen luvun ensimmäiselle sivulle
- Alt+End: siirtää nykyisen luvun viimeiselle sivulle
- Alt+Page down: siirtää seuraavaan lukuun
- Alt+Page up: siirtää edelliseen lukuun
- F2: siirry seuraavaan kirjanmerkkiin
- Vaihto+F2: siirry edelliseen kirjanmerkkiin
- F8: siirry seuraavaan kommenttiin
- Vaihto+F8: siirry edelliseen kommenttiin
- F9: siirry seuraavaan korostukseen
- Vaihto+F9: siirry edelliseen korostukseen
- Ctrl+Enter: avaa mikä tahansa asiakirjan sisältämä sisäinen tai ulkoinen linkki. Sisäisiä linkkejä on joidenkin asiakirjamuotojen sisällysluetteloissa, kun taas ulkoiset ovat tavallisia selaimessa avattavia. Linkin tyypistä riippuen suoritetaan jompi kumpi seuraavista toiminnoista. Jos linkki on sisäinen eli osa sisällysluetteloa, silloin yllä olevan näppäinkomennon painaminen siirtää kohdistuksen haluttuun asiakirjan kohtaan. Jos linkki on ulkoinen, näppäinkomento avaa sen järjestelmän oletusselaimessa.

### Kirjanmerkit ja kommentit

Bookworm mahdollistaa merkintöjen tekemisen avoimeen asiakirjaan. Voit lisätä kirjanmerkin muistaaksesi tietyn sijainnin asiakirjassa ja siirtyä sitten nopeasti siihen. Lisäksi voit lisätä kommentin ajatuksen vangitsemiseksi tai tehdä yhteenvedon sisällöstä.

#### Kirjanmerkkien lisääminen

Voit lisätä asiakirjaa lukiessasi kirjanmerkin painamalla Ctrl+B tai valitsemalla Merkinnät-valikosta Lisää kirjanmerkki -vaihtoehdon. Kirjanmerkki lisätään nykyiseen kohdistimen sijaintiin. Vaihtoehtoisesti voit lisätä nimetyn kirjanmerkin painamalla Ctrl+Vaihto+B (tai valitsemalla Merkinnät-valikosta Lisää nimetty kirjanmerkki), jonka jälkeen avautuvassa ikkunassa kysytään kirjanmerkin nimeä.

#### Kirjanmerkkien näyttäminen

Siirry Merkinnät-valikkoon ja valitse Näytä kirjanmerkit -vaihtoehto. Näyttöön tulee valintaikkuna, jossa lisätyt kirjanmerkit näytetään. Minkä tahansa kohteen napsauttaminen kirjanmerkkiluettelossa siirtää välittömästi kyseisen kirjanmerkin kohtaan. Vaihtoehtoisesti voit siirtyä nopeasti lisättyjen kirjanmerkkien välillä käyttäen F2- ja Vaihto+F2-näppäinkomentoja, jotka siirtävät suoraan siihen kohdistimen sijaintiin, johon kirjanmerkki viittaa.

#### Kommenttien lisääminen

Voit asiakirjaa lukiessasi lisätä kommentin painamalla Ctrl+M tai valitsemalla Merkinnät-valikosta Lisää kommentti -vaihtoehdon. Sinulta kysytään kommentin sisältöä. Kirjoita haluamasi kommentti ja napsauta OK. Kommentti lisätään nykyiseen kohdistimen sijaintiin.

Kun siirryt sivulle, joka sisältää vähintään yhden kommentin, kuulet pienen äänen, joka ilmoittaa nykyisellä sivulla olevasta kommentista.

#### Kommenttien hallinta

Valitse Tallennetut kommentit -vaihtoehto Merkinnät-valikosta. Näyttöön tulee valintaikkuna, jossa lisätyt kommentit näytetään. Napsauttamalla mitä tahansa kohtaa kommenttiluettelossa siirryt välittömästi kyseisen kommentin kohdalle. Näytä-painiketta napsauttamalla avautuu valintaikkuna, jossa näkyy valitun kommentin tunniste ja sisältö.

Vaihtoehtoisesti voit napsauttaa Muokkaa-painiketta muuttaaksesi valitun kommentin tunnistetta ja sisältöä, painaa F2 muokataksesi valitun kommentin tunnistetta tai painaa Del-näppäintä tai Alt+P-pikanäppäintä poistaaksesi valitun kommentin.

#### Kommenttien vienti

Bookwormilla voit viedä kommentit tekstitiedostoon tai HTML-asiakirjaan, joka voidaan avata verkkoselaimessa. Vaihtoehtoisesti Bookworm mahdollistaa kommenttien viennin Markdown-muotoon, joka on tehokäyttäjien keskuudessa suosittu rakenteellisten asiakirjojen tekstimuoto.

Vie kommentit seuraavasti:

1. Valitse Merkinnät-valikosta Tallennetut kommentit.
2. Etsi avautuvassa valintaikkunassa Vie-painike ja paina Enter, tai vaihtoehtoisesti voit käyttää pikanäppäintä Alt+I avataksesi vientivalikon.

Käytettävissä ovat seuraavat vaihtoehdot, joiden valinnan poistaminen tai valitseminen on mahdollista:

- Sisällytä kirjan nimi: Tämän vaihtoehdon avulla voit sisällyttää kirjan nimen lopulliseen tulostiedostoon kommentteja viedessäsi.
- Sisällytä luvun otsikko: Vaihtoehto, jota käytetään sisällyttämään sen luvun otsikko, johon kommentti on jätetty.
- Sisällytä sivunumero: Tätä vaihtoehtoa käytetään sisällyttämään sivunumerot, joille kommentti on jätetty.
- Sisällytä tunnisteet: Tätä vaihtoehtoa käytetään sisällyttämään tai jättämään pois kommenttitunnisteet, jotka on luotu merkintää tehtäessä.

Kun olet määrittänyt oikeat vaihtoehdot tarpeidesi mukaan, sinun on valittava tiedoston tallennusmuoto, joita on tällä hetkellä kolme: vain teksti, Html ja Markdown. Kun olet valinnut haluamasi muodon, näkyviin tulee "Kohdetiedosto"-niminen ei-muokattava tekstikenttä, joka on oletusarvoisesti tyhjä. Napsauta Selaa-painiketta tai vaihtoehtoisesti paina Alt+S avataksesi Resurssienhallinnan ikkunan, jossa voit määrittää tiedostonimen ja kansion, johon tiedosto tallennetaan. Tiedostonimeä ja kansiota määritettäessä on käytettävissä Avaa tiedosto viennin jälkeen -valintaruutu, jonka ollessa valittuna Bookworm avaa kohdetiedoston automaattisesti tallennuksen jälkeen. Poista tämän valintaruudun valinta, mikäli et halua avata tallennettua tiedostoa automaattisesti, ja napsauta OK. Tiedosto tallennetaan määritettyyn kansioon ja voit avata sen joko Bookwormilla tai millä tahansa muulla tekstimuokkaimella, kuten Muistiolla.

## Tekstintunnistus

Bookworm voi tunnistaa ja poimia tekstiä kuvista ja skannatuista asiakirjoista tehokkaiden ja joustavien tekstintunnistusominaisuuksiensa avulla. Tämä on erityisen hyödyllistä, kun halutaan tehdä kuviin perustuvat PDF-tiedostot tai asiakirjakuvat täysin luettaviksi ja haettaviksi. Bookworm tukee useita tekstintunnistusmoottoreita, jolloin voit valita tarpeisiisi parhaiten sopivan.

Tekstintunnistustoiminnot löytyvät valikkoriviltä Tekstintunnistus-valikosta. Päätoiminnot ovat:

- Tunnista nykyinen sivu (`F4`): Suorittaa tekstintunnistuksen nykyiselle asiakirjan sivulle.
- Automaattinen tekstintunnistus (`Ctrl+F4`): Suorittaa tekstintunnistuksen automaattisesti jokaiselle uudelle sivulle asiakirjaa selatessasi.
- Kuva tekstiksi...: Mahdollistaa kuvatiedoston valitsemisen ja tekstin poimimisen siitä.

Bookworm tukee seuraavia tekstintunnistusmoottoreita:

### Windows 10:n/11:n tekstintunnistus

Jos käytät Windows 10:tä tai uudempaa, Bookworm voi hyödyntää käyttöjärjestelmään sisäänrakennettua laadukasta tekstintunnistusmoottoria. Tätä käytetään oletuksena, eikä se vaadi lisäasetuksia. Se tarjoaa erinomaisia tuloksia erityisesti kielillä, jotka on asennettu järjestelmääsi.

### Tesseract OCR

Vanhempien Windows-versioiden käyttäjille tai niille, jotka tarvitsevat laajemman kielituen, Bookworm tukee Googlen ylläpitämää avointa Tesseract OCR -tekstintunnistusmoottoria.

Jos Tesseract OCR ei ole vielä asennettuna Bookwormiin, sen voi asentaa helposti sovelluksen kautta:

1. Valitse `Tiedosto > Asetukset...` ja siirry Tekstintunnistus-sivulle.
2. Paina "Tesseract OCR" -osiossa "Lataa Tesseract OCR -tekstintunnistusmoottori" -painiketta ja seuraa ohjeita.
3. Kun asennus on valmis, voit hallita kieliä painamalla "Hallitse Tesseract OCR:n kieliä" -painiketta.

### VIVO General OCR (NVDA-CN:n kautta)

Yhteistyössä VIVOn (vivo.com.cn) ja NVDA:n kiinalaisyhteisön (NVDA-CN) kanssa Bookworm tarjoaa ilmaisen VIVO OCR -tekstintunnistusmoottorin, joka tunnistaa korkealaatuisesti sekä kiinan- että englanninkielistä tekstiä.

VIVO OCR:n käyttöön tarvitaan maksuton NVDA-CN-tili.

#### VIVO OCR:n käyttöönotto

1. Luo tili: Mene rekisteröintisivulle https://nvdacn.com/admin/register.php.
   - Huom: Rekisteröintisivu on kiinankielinen, joten selaimen käännöstoiminnon käyttö on suositeltavaa.
   - Sinulta pyydetään käyttäjänimeä, salasanaa ja toimivaa sähköpostiosoitetta. Tallenna salasana turvallisesti, sillä automaattinen salasanan palautus ei vielä ole käytettävissä.
2. Vahvista sähköpostiosoitteesi: Etsi Saapuneet-kansiostasi vahvistusviesti ja napsauta siinä olevaa linkkiä tilin aktivoimiseksi.
3. Määritä Bookwormissa: Avaa Bookwormin asetukset valitsemalla `Tiedosto > Asetukset...` (tai painamalla `Ctrl+Vaihto+P`).
4. Syötä tunnukset: Siirry Tekstintunnistus-asetussivulle ja syötä käyttäjänimi ja salasana "VIVO OCR" -osioon.
5. Valitse moottori: Valitse oletusmoottoriksi VIVO OCR "Tekstintunnistuksen oletusmoottori" -luettelosta.

Kun asetukset on määritetty, VIVO-moottoria käytetään kaikissa Bookwormin tekstintunnistustoiminnoissa.

Tilin käyttöön liittyvissä ongelmissa voit ottaa yhteyttä NVDA-CN-tiimiin sähköpostitse osoitteella `support@nvdacn.com`.

### Baidu AI Cloud OCR

Paras tarkkuus, erityisesti kiinan- ja englanninkielisessä sekatekstissä tai monimutkaisissa sivuasetteluissa, saavutetaan Baidu AI Cloud OCR:llä. Tämä verkkopohjainen Palvelu tarjoaa sekä vakion- että korkean tarkkuuden moottorin.

Baidu OCR -moottoreiden käyttämiseksi tarvitaan ilmainen API- ja salainen avain.

#### Baidu OCR:n käyttöönotto

1. Rekisteröi tili: Mene Baidu AI Cloud OCR -sivulle ja luo tili saadaksesi avaimet. Palvelu tarjoaa runsaan ilmaiskäytön, joka sisältää tuhansia tunnistuskutsuja kuukaudessa.
2. Määritä Bookwormissa: Kun sinulla on API- ja salainen avain, avaa Bookwormin asetukset valitsemalla `Tiedosto > Asetukset...` (tai painamalla `Ctrl+Vaihto+P`).
3. Syötä avaimet: Siirry Tekstintunnistus-asetussivulle ja täytä "API-avain"- sekä "Salainen avain" -kentät Baidu OCR -osion alla.
4. Valitse moottori: Avaimien syöttämisen jälkeen voit valita oletusmoottoriksi joko Baidu General OCR (vakio) tai Baidu General OCR (tarkka) "Tekstintunnistuksen oletusmoottori" -luettelosta.

Kun asetukset on määritetty, Baidu-moottoria käytetään kaikissa Bookwormin OCR-toiminnoissa.

### Ääneen lukeminen

Bookworm tukee avatun asiakirjan sisällön ääneen lukemista asennettua teksti puheeksi -ääntä käyttäen. Paina F5 aloittaaksesi puhumisen, F6 keskeyttääksesi tai jatkaaksesi ja F7 lopettaaksesi kokonaan.

Voit määrittää puheen kahdella tavalla:

1. Ääniprofiilia käyttäen: Ääniprofiili sisältää muokkaamasi puheasetukset. Voit ottaa ääniprofiilin käyttöön tai poistaa sen käytöstä milloin tahansa. Ääniprofiilit otetaan käyttöön Puhe-valikosta tai painamalla Ctrl+Vaihto+V. Huom: Bookwormissa on sisäänrakennettuja esimerkkiääniprofiileja.
2. Yleiset puheasetukset: Näitä asetuksia käytetään oletusarvoisesti, kun mikään ääniprofiili ei ole käytössä. Voit määrittää yleiset puheasetukset sovelluksen asetuksista.

Voit siirtyä taakse- tai eteenpäin kappale kerrallaan ääneen lukemisen aikana painamalla Alt- sekä vasenta tai oikeaa nuolinäppäintä.

### Medianäppäinten toiminta

Mediapainikkeet on liitetty tekstistä puheeksi -ominaisuuden ydintoimintoihin:

- ▶️ Toista/Pysäytä-näppäin: Tekstistä puheeksi -ominaisuuden toisto, pysäytys tai jatkaminen.
- ⏭️ Seuraava kappale -näppäin: Toimii "Kelaa eteenpäin" -komentona siirtäen seuraavaan tekstikappaleeseen (vastaa komentoa `Alt+Oikea nuoli`).
- ⏮️ Edellinen kappale -näppäin: Toimii "Kelaa taaksepäin" -komentona siirtäen edelliseen tekstikappaleeseen (vastaa komentoa `Alt+Vasen nuoli`).

Toiminto tukee kahta eri tilaa:

1. Paikallinen tila (oletus): Medianäppäimet toimivat vain, kun Bookwormin ikkuna on aktiivinen.
2. Yleinen tila (valittava): Käyttäjä voi ottaa tämän käyttöön valitsemalla "Ota käyttöön yleiset medianäppäimet" -valintaruudun kohdassa `Asetukset > Lukeminen`. Tämä mahdollistaa toiston hallinnan kaikkialla käyttöjärjestelmässä myös silloin kun Bookworm on taustalla.

Tätä asetusta on mahdollista muuttaa ilman sovelluksen uudelleenkäynnistystä.

Huom: Medianäppäinten toiminta voi olla epäluotettavaa, jos useita mediasovelluksia on käynnissä samanaikaisesti riippumatta siitä, onko yleinen tila käytössä vai ei.

### Lukutyylin määrittäminen

Näiden asetusten avulla Bookwormissa voi hienosäätää puheasetusten lisäksi lukutyyliä. Kaikki seuraavat asetukset löytyvät sovellusasetusten lukeminen-sivulta.

- Kun Toista-painiketta painetaan: Tämä asetus määrittää, mitä tapahtuu, kun laitat Bookwormin "toistamaan" nykyisen asiakirjan. Valittavissa ovat vaihtoehdot "Lue koko kirja", "Lue nykyinen luku" tai "Lue nykyinen sivu". Oletusarvoisesti Bookworm lukee koko asiakirjan, ellet keskeytä sitä sivun tai nykyisen luvun lopussa.
- Aloita lukeminen: Tämä asetus määrittää kohdan, josta ääneen lukeminen aloitetaan. Voit aloittaa lukemisen "kohdistimen sijainnista" tai "nykyisen sivun alusta".

- Ääneen luettaessa: Nämä asetukset määrittävät, miten Bookworm käyttäytyy ääneen luettaessa. Voit ottaa minkä tahansa seuraavista asetuksista käyttöön tai poistaa ne käytöstä valitsemalla tai poistamalla valinnan sitä vastaavasta valintaruudusta:

- Puhu sivunumero: Teksti puheeksi -ääni lukee jokaisen sivun numeron siirtyessäsi sille.

- Ilmoita lukujen loppumisesta: Teksti puheeksi -ääni ilmoittaa, kun luku on luettu.
- Pyydä vaihtamaan ääneen, joka puhuu nykyisen kirjan kieltä: Tämä asetus määrittää, varoittaako Bookworm yhteensopimattomasta äänestä, mikä tapahtuu oletusarvoisesti, jos valitun teksti puheeksi -äänen kieli on eri kuin avoimen asiakirjan.
- Korosta puhuttu teksti: Jos tämä asetus on käytössä, senhetkinen puhuttu teksti korostetaan visuaalisesti.
- Valitse puhuttu teksti: Jos tämä asetus on käytössä, senhetkinen puhuttu teksti valitaan. Näin voit esim. painaa Ctrl+C kopioidaksesi puhutun kappaleen.

### Jatkuvan luvun tila

Bookwormin sisäänrakennettujen teksti puheeksi -ominaisuuksien lisäksi voit hyödyntää ruudunlukijan jatkuvan luvun toimintoa. Bookworm tukee tätä toimintoa jatkuvan luvun tilansa avulla. Tämä tila on oletusarvoisesti käytössä, ja voit poistaa sen käytöstä sovellusasetusten Lukeminen-sivulta. Kun jatkuvan luvun tila on käytössä, sivuja käännetään automaattisesti ruudunlukijan edetessä asiakirjassa.

Huom: Ominaisuuden tämänhetkisen toteutustavan vuoksi odotettavissa on seuraavia rajoituksia:

- Jatkuva luku keskeytyy tyhjälle sivulle siirryttäessä. Jos siirryit tyhjälle sivulle, siirry vain ei-tyhjälle sivulle ja ota ruudunlukijan jatkuvan luvun toiminto uudelleen käyttöön.
- Kohdistimen siirtäminen sivun viimeisen merkin kohdalle vaihtaa heti seuraavalle sivulle.

### Nykyisen sivun täysin renderöidyn version katselu

Bookwormin avulla voit tarkastella asiakirjan täysin renderöityä versiota. Kun asiakirja on avattu, voit painaa Ctrl+R tai valita Asiakirja-valikosta Renderöi sivu -vaihtoehdon. Tätä kutsutaan renderöintinäkymäksi.

Kun olet renderöintinäkymässä, voit käyttää tavallisia zoomauskomentoja sivun suurentamiseen ja pienentämiseen:

- Ctrl+=: Suurenna
- Ctrl+-: Pienennä
- Ctrl+0: Palauta zoomauksen oletustaso

Huom: Voit käyttää yllä mainittuja asiakirjojen navigointikomentoja myös renderöintinäkymässä liikkumiseen. Voit myös sulkea tämän näkymän ja palata tekstimuotoiseen oletusnäkymään painamalla Esc-näppäintä.

### Tietylle sivulle siirtyminen

Voit siirtyä tietylle sivulle avoimessa asiakirjassa painamalla Ctrl+G tai valitse Haku-valikosta Siirry sivulle... -vaihtoehto avataksesi Siirry sivulle -valintaikkunan. Tässä valintaikkunassa voit kirjoittaa minkä tahansa sivun numeron, jolle haluat siirtyä, ja Bookworm siirtyy kyseiselle sivulle. Huomaa, että tässä valintaikkunassa näytetään nykyisen asiakirjan sivujen kokonaismäärä.

### Asiakirjasta etsiminen

Voit etsiä tiettyä hakusanaa tai tekstin osaa avoimesta asiakirjasta painamalla Ctrl+F, joka avaa Hae asiakirjasta -valintaikkunan. Tässä valintaikkunassa voit kirjoittaa etsimäsi tekstin sekä määrittää itse hakuprosessin. Seuraavat asetukset ovat käytettävissä:

- Sama kirjainkoko: Haku ottaa huomioon hakusanan kirjainkoon.
- Vain kokonaiset sanat: Hakusanan on löydyttävä kokonaisena sanana, eli ei osana toista sanaa.
- Hakualue: Tämän avulla voit rajoittaa haun tietyille sivuille tai tiettyyn lukuun.

Kun olet napsauttanut Hae asiakirjasta -valintaikkunassa OK-painiketta, toinen, hakutulokset sisältävä valintaikkuna avautuu. Minkä tahansa kohteen napsauttaminen hakutulosluettelossa siirtää välittömästi kyseisen tuloksen kohdalle, jossa hakusana on korostettuna.

Huom: Jos olet sulkenut hakutulosikkunan, voit painaa F3 ja Vaihto+F3 siirtyäksesi viimeisimmän haun seuraavaan ja edelliseen esiintymään.

## Tiedostokytkentöjen hallinta

Tiedostokytkentöjen hallinta -painikkeella, joka löytyy sovellusasetusten Yleiset-sivulta, voit hallita Bookwormiin liitettyjä tiedostotyyppejä. Tiedostojen kytkeminen Bookwormiin tarkoittaa, että kun napsautat tiedostoa Windowsin Resurssienhallinnassa, tiedosto avataan oletuksena Bookwormissa. Huomaa, että tämä valintaikkuna näytetään aina ohjelman ensimmäisen käynnistyksen yhteydessä ja se on käytettävissä vain asennetussa versiossa. Massamuistiversiossa tätä vaihtoehtoa ei ole. Massamuistiversiossa tiedostokytkentöjen tekeminen on poistettu käytöstä, ja muutama kiertotapa tarvitaan, jos haluat edelleen Bookwormin avaavan oletusarvoisesti tuetut asiakirjat.

Tiedostokytkentöjen hallinnassa on käytettävissä seuraavat vaihtoehdot:

- Kytke kaikki: Tämä muuttaa asetuksiasi siten, että kaikki tuetut tiedostotyypit avautuvat Bookwormissa.
- Poista kaikki kytkennät: Tämä poistaa aiemmin rekisteröidyt tiedostokytkennät.
- Yksittäiset painikkeet kullekin tuetulle tiedostotyypille: Minkä tahansa painikkeen napsauttaminen kytkee sitä vastaavan tiedostotyypin Bookwormiin.

## Bookwormin päivittäminen

Oletusarvoisesti Bookworm tarkistaa uuden version saatavuuden käynnistyksen yhteydessä. Tämä varmistaa, että saat uusimman ja parhaan Bookwormin mahdollisimman aikaisin. Voit poistaa tämän toiminnon käytöstä sovellusasetuksista. Voit myös tarkistaa päivitykset manuaalisesti napsauttamalla Ohje-valikosta Tarkista päivitykset -vaihtoehtoa.

Kun uusi versio löytyy, Bookworm kysyy, haluatko asentaa sen. Jos napsautat Kyllä, sovellus lataa päivityspaketin ja näyttää valintaikkunan, joka ilmaisee latauksen edistymisen. Kun päivitys on ladattu, Bookworm ilmoittaa, että se käynnistää itsensä uudelleen, jotta päivitys voidaan asentaa. Viimeistele päivitys napsauttamalla OK.

## Ongelmista ilmoittaminen

Sokeina kehittäjinä vastuullamme on kehittää sovelluksia, jotka tarjoavat itsenäisyyttä meille ja sokeille ystävillemme kaikkialla maailmassa. Joten jos olet kokenut Bookwormin jollain tavalla hyödylliseksi, auta meitä tekemään Bookwormista entistäkin parempi. Tässä alkuvaiheessa haluamme sinun kertovan kaikista virheistä, joita saatat kohdata Bookwormia käyttäessäsi. Voit tehdä tämän luomalla uuden, virheen tiedot sisältävän ongelmaraportin ongelmien seurannassa. Apusi on meille erittäin arvokasta.

Ennen kuin lähetät uuden ongelmaraportin, varmista, että käytit Bookwormia virheenkorjaustilassa. Ota virheenkorjaustila käyttöön menemällä Ohje-valikkoon ja napsauttamalla Käynnistä uudelleen virheenkorjaustilassa -vaihtoehtoa, ja yritä sitten toistaa ongelma. Useimmissa tapauksissa, kun virhe toistuu virheenkorjaustilan ollessa käytössä, näkyviin tulee valintaikkuna, jossa kyseisen virheen tiedot ovat. Voit kopioida tiedot tästä valintaikkunasta ja liittää ne ongelmaraporttiisi.

Huom: Joitakin ongelmia voi olla vaikea toistaa, koska ne poistuvat, kun käynnistät ohjelman uudelleen. Tällaisessa tilanteessa on hyväksyttävää ilmoittaa ongelmasta ilman virheenkorjaustilan yksityiskohtaisia tietoja. Varmista vain, että sisällytät mahdollisimman paljon tietoa järjestelmästäsi ja käyttötavastasi.

## Uutiset ja päivitykset

Pysyäksesi ajan tasalla viimeisimmistä Bookworm-uutisista, vieraile sovelluksen sivustolla osoitteessa github.com/blindpandas/bookworm. Voit myös seurata johtavan kehittäjän, Musharraf Omerin, Twitter-tiliä @mush42.

## Lisenssi

Bookworm on copyright (c) 2019-2025 Musharraf Omer sekä muut kehitykseen osallistuneet. Se on MIT-lisenssin alainen.